  Виталий Пронин 18-тӥ-21-тӥ коньывуонэ шаерамы люкаськозы фин-угор дуннеысь быгатӥсь егитъёс. Соос понна 7-тӥ арзэ ортчоз этнокультурая «Палэзян» калыккуспо фестиваль. Туэ дорамы вуыны чаклало Венгриысь, Марий Элысь, Мордовиысь, Комиысь, Пермь улосысь коллективъёс. Соос туала этнокультуралэсь узыр пуштроссэ адӟытозы. Егитъёс понна ортчозы пӧртэм мастер-классъёс, лабораториос, пресс-конференциос, перформансъёс, суредъёсын, киужъёсын адӟытонъёс, крезьгуро ӝытъёс, эктонъёс. Нош малы палэзь? Фестивалез радъясьёс, Ижысь Эшъяськон юртысь ужасьёс, верамъя, та емыш огазеясь пус выллем луэ. - Ужрадамы тыршимы люканы фин-угор дуннеысь туала ӧръёсты - модаез, туспуктонэз, суредэз, киужез, кырӟанэз, эктонэз - но тодматыны егитъёсты но вань мылкыд карисьёсты туала фин-угор дуннелэн аспӧртэмлыкеныз, - вера «Палэзян» фестивалез одӥгез радъясь Ольга Степанова. - Кылсярысь, нырысетӥ нунал сӥземын луоз этномодалы. Кылем арын дӥськут вурисьёс ог-огзэс ужъёсынызы тодматӥзы ке вал, туэ кенешимы ужпумъёс но вормонъёс сярысь трогес вераськыны. Котырес ӝӧк сьӧры модалэн шуг-секытъёсыз сярысь вераськыны ӧтчало этнодӥськутэн ужась дизайнеръёс Олег Ажгихин но Полина Кубиста. Валтӥсез но яркытэз ужрад ортчоз «Резиденция» уй клубын. Отын крезьгур дуннеысь трос пӧртэм ӧръёсъя - реп, фолк, рок, поп - кырӟасьёслэн куараоссы чузъяськозы.https://youtu.be/KClVnWa8ZKk18-тӥ коньывуонэ Ижысь Эшъяськон юртын ортчозы: 16.00 часын - туала этномодалы сӥзем нырысетӥез котырес ӝӧк. Сое нуоз модая «Ажиотаж» агентстволэн директорез Олег Ажгихин но удмурт дизайнер Полина Кубиста. 0+ 18.00 часын - усьтӥськозы Григорий Степановлэн туспуктэмъёсыныз «Мукет адӟон. Другое Измерение» но Ксения Ворончихиналэн горд сюен быдэстэм ужъёсыныз но туспуктэмъёсыныз «Бус. Туман» адӟытонъёс. 0+ 19.00 часын - Комиысь, Марий Элысь, Пермь улосвылысь но Удмуртиысь туала дизайнеръёслэн «Палэзян. Этномода» коллекциоссэс возьматон. 0+ 19-тӥ коньывуонэ Венгриысь «Magyarhang» ансамбльысь артистъёс Ижкарысь 11 номеро школаын пиналъёсты фин-угор культураен тодматозы. Берло «Палэзяны» вуэм куноос Ижкарысь «Интеграл» лулчеберетъя юртын ИжГТУ-ысь студентъёсты шулдыртозы. 18+ 19.00 часын - Эшъяськон юртын «Эктон корка+» ӝыт ортчоз. Отчы пыриськоз Венгриысь «Magyarhang» ансамбль. 18+ 20-тӥ коньывуонэ 20.00 часын «Резиденция» уй клубын «Палэзян» этноӝыт ортчоз. Отын калыкез шулдыртозы Москваысь OYME, Венгриысь «Magyarhang», Татарстанысь Shoner Paul, Марий Элысь Александр Речкин, Удмуртиысь «Малыми», «Suomi», «Post-Dukes», «Эрик» но Алексей Пикулев. 18+ 21-тӥ коньывуонэ Венгриысь «Magyarhang» ансамбльысь артистъёс но туала удмурт кырӟасьёс Яр каргуртын концерт пуктозы. 12+ Ангелина Снигирёва Кызьы ортчиз фестиваль кылем аръёсы?http://udmdunne.ru/2015/10/palehzyan-koncertyn-tuzon-p/ http://udmdunne.ru/2013/10/murzholyn-palezjan/  